## Pravilnik o obračunavanju i plaćanju naknade za melioracijsku odvodnju

### NN 37/2007 (10.4.2007.), Pravilnik o obračunavanju i plaćanju naknade za melioracijsku odvodnju

# MINISTARSTVO POLJOPRIVREDE, ŠUMARSTVA I VODNOGA GOSPODARSTVA

**1229**

Na temelju članka 38.g. stavka 3. i članka 44. Zakona o financiranju vodnog
gospodarstva (»Narodne novine«, broj 107/95, 19/96, 88/98 i 150/05) ministar
poljoprivrede, šumarstva i vodnoga gospodarstva donosi

## PRAVILNIK

### O OBRAČUNAVANJU I PLAĆANJU NAKNADE ZA MELIORACIJSKU ODVODNJU

I. OPĆA ODREDBA

Članak 1.

Ovim se Pravilnikom propisuju: obveznici, osnovica, obračun, sadržaj rješenja o
obračunu, način i rokovi plaćanja naknade za melioracijsku odvodnju (dalje u
tekstu: naknada), te vođenje Očevidnika naknade za melioracijsku odvodnju, te
naplata naknade pri isplati poticaja.

II. OBVEZNICI, OSNOVICA, OBRAČUN I SADRŽAJ RJEŠENJA O OBRAČUNU

Članak 2.

Pod obveznikom naknade iz članka 22. stavka 1. Zakona o financiranju vodnoga
gospodarstva podrazumijeva se vlasnik poljoprivrednog zemljišta na području
županije u kojoj je izgrađen melioracijski sustav odvodnje u njezinom vlasništvu
odnosno drugi nositelj ovlasti korištenja i/ili upravljanja na poljoprivrednom
zem­ljištu.
Na poljoprivrednom zemljištu u vlasništvu Republike Hrvatske obveznik je
nositelj ovlasti korištenja i/ili upravljanja.
Pod nositeljem ovlasti korištenja i/ili upravljanja iz članka 22. stavka 1.
Zakona o financiranju vodnoga gospodarstva podrazumijeva se svaki posjednik
poljoprivrednoga zemljišta, pravna osoba ili njen dio, koji na njemu ima na
zakonu, podzakonskom aktu, ugovoru ili drugom pravnom aktu, zasnovano neko
stvarno ili obvezno pravo (pravo gradnje, služnost, zakup, koncesija ili dr.)
ili javno pravo upravljanja, u potonjem slučaju neovisno o tom je li ili nije
posjednik.

Članak 3.

Iznos naknade obračunava se umnoškom visine naknade propisane Odlukom o visini
naknade za melioracijsku odvodnju (»Narodne novine« broj 14/06 i 20/07) s
površinom poljoprivrednog zemljišta pod određenom katastarskom kulturom odnosno
katastarskim kulturama.
Podaci o obvezniku i osnovici naknade za melioracijsku odvod­nju sadržani su u
očevidniku naknade za melioracijsku odvodnju.
Naknada za melioracijsku odvodnju obračunava se i naplaćuje po službenoj
dužnosti.

Članak 4.

Iznos naknade za melioracijsku odvodnju određuje se rješenjem.
Izreka rješenja o obračunu naknade za melioracijsku odvodnju mora, uz sastavnice
propisane Zakonom o općem upravnom postupku, sadržavati i: oznaku nekretnine za
koju se obračunava naknada u vidu upućivanja na obrazloženje rješenja, utvrđeni
iznos naknade, iznos za uplatu, broj uplatnoga računa, rok odnosno rokove
plaćanja, iznose obroka i dospijeće pojedinih obroka.
Obrazloženje rješenja mora, uz sastavnice propisane Zakonom o općem upravnom
postupku, sadržavati i: mjesto nekretnine (županija, slivno područje, područna
jedinica Državne geodetske uprave, katastarska općina,), površinu i katastarsku
kulturu nekretnine, obračun (visinu po pojedinim katastarskim kulturama i iznos
nak­nade), izuzeće po točki VI. Odluke o visini naknade za melioracijsku
odvodnju, umanjenje iz članka 21. stavka 1. ovoga Pravilnika.

Članak 5.

Naknada za melioracijsku odvodnju obračunava se za razdoblje od 1 godine
(obračunsko razdoblje).
Rješenje o obračunu naknade može se donijeti i za više obračunskih razdoblja.
Ako je rješenje o obračunu naknade doneseno za više obračunskih razdoblja, ono
će se izmijeniti po službenoj dužnosti ili na zah­tjev stranke, ako se izmjeni
osoba obveznika, elementi za obračun naknade ili propisi temeljem kojih je
doneseno rješenje odnosno temeljem kojih je izvršen obračun naknade.

Članak 6.

Ako je više suvlasnika odnosno sunositelja ovlasti korištenja odnosno
upravljanja na istom poljoprivrednom zemljištu, svakom od njih se naknada
obračunava zasebnim rješenjem ili u okviru rješenja kojim se tom obvezniku
naknada obračunava na poljoprivred­no zemljište na kojem je on jedini vlasnik
ili jedini nositelj ovlasti korištenja odnosno upravljanja.

Članak 7.

Ako obveznik naknade iz točke VI. Odluke o visini naknade za melioracijsku
odvodnju, ima poljoprivredno zemljište pod više katastarskih kultura, čija je
površina ukupno veća od 1 ha, prethod­no će se obračunati prosječni iznos
naknade po 1 ha, uporabom sljedećeg izraza:
Np = Un/Up
gdje je:
Np – prosječni iznos naknade po 1 ha,
Un – ukupni iznos naknade za melioracijsku odvodnju obraču­nat na ukupnu
površinu zemljišta pod svim katastarskim kulturama,
Up – ukupna površina zemljišta pod svim katastarskim kulturama.
Izuzeće 1 ha iz obračuna naknade, provesti će se umanjenjem ukupne naknade (Un)
za prosječni iznos naknade po 1 ha (Np).

Članak 8.

Pod invalidima nesposobnim za rad iz točke VI. Odluke o visini naknade za
melioracijsku odvodnju podrazumijevaju se invalidne osobe kojima je utvrđena
opća nesposobnost za rad, ili im je utvrđena preostala sposobnost za rad, ali ne
ostvaruju prava iz rada po osnovi preostale sposobnosti za rad.
Stranke iz stavka 1. ovoga članka dužne su, uz zahtjev za izuzeće, podnijeti
osobi odnosno tijelu koje obračunava naknadu, dokaze o okolnostima na kojima
temelje zahtjev.

III. NAČIN, ROKOVI PLAĆANJA I PREPLAĆENI IZNOS

Članak 9.

Naknada za melioracijsku odvodnju plaća se u najmanje 3 obroka.
Rok za plaćanje prvoga obroka naknade ne može biti kraći od 15 dana od dostave
rješenja o obračunu obvezniku.

Članak 10.

Obvezniku koji je u preplati, nominalni preplaćeni iznos naknade vratit će se u
roku do 15 dana od dana podnesenoga pisanoga zahtjeva.
Ne podnese li obveznik zahtjev za povrat do 31. ožujka za prethodno obračunsko
razdoblje, nominalni preplaćeni iznos knjižit će se kao uplata naknade za
naredno obračunsko razdoblje.

Članak 11.

Naknada za melioracijsku odvodnju uplaćuje se na poseban uplatni račun odnosno
posebne uplatne račune propisane naredbom ministra financija.

IV. OČEVIDNIK NAKNADE ZA MELIORACIJSKU ODVODNJU

Članak 12.

Očevidnik naknade za melioracijsku odvodnju (dalje u tekstu: Očevidnik) sadržava
podatke o:
– obvezniku (ime i prezime fizičke osobe, datum rođenja gdje je dostupan,
prebivalište, adresa i poštanski broj, naziv pravne osobe, sjedište, adresa i
poštanski broj),
– poljoprivrednom zemljištu (oznaka županije, oznaka slivnoga područja, sjedište
katastarskoga ureda/ispostave, naziv katastarske općine, katastarska kultura i
površina), i
– godišnjem iznosu naknade.
Očevidnik je javna knjiga.
Uz Očevidnik se vodi pomoćna knjiga koja sadržava podatke o:
– vlasniku i nositelju ovlasti korištenja ili upravljanja na zemljištu, ako je
različit od vlasnika (podaci iz podstavka 1. stavka 1. ovoga članka),
– datumima pojedinačnih uplata (uključivo prijeboja i cesija) iznosa naknade za
melioracijsku odvodnju,
– dospjelim, a neplaćenim iznosima naknade,
– datumima otpisa zbog zastare ili otpusta po posebnim propisima
– podatke o stanju postupka (kronološke zabilješke o svojstvu rješenja –
konačnost, izvršnost, pravomoćnost, kronološke zabilješ­ke o stanju postupka –
uložena žalba, uloženi zahtjev za izuzeće iz točke VII. Odluke o visini naknade
za melioracijsku odvodnju, uloženi izvanredni pravni lijek, obustava postupka,
ukidanje rješenja, poništenje rješenja, proglašenje rješenja ništavim, opomene,
ovrhe i dr.).
Uz podatke iz stavka 1. podstavka 2, te stavka 3. podstavka 1. ovoga članka
navodi se izvor upisa.

Članak 13.

Očevidnik se uspostavlja na temelju podataka iz katastra, zem­ljišne knjige, te
drugih upisnika koje o poljoprivrednom zemljištu vode tijela državne uprave,
tijela područne (regionalne) ili lokalne samouprave ili pravne osobe s javnim
ovlastima, prema posebnim propisima.
U slučaju nesukladnosti podataka iz različitih javnih upisnika, u Očevidnik se
upisuje:
– podatak o većoj površini poljoprivrednog zemljišta u odnosu na podatak o
manjoj površini poljoprivrednog zemljišta,
– podatak o katastarskoj kulturi za koju je propisana veća visina naknade za
melioracijsku odvodnju u odnosu na podatak o katastarskoj kulturi za koju je
propisana manja visina naknade,
– podatak o izravnom posjedniku poljoprivrednog zemljišta – primatelju poticaja
za poljoprivrednu proizvodnju prema posebnim propisima, u odnosu na podatak o
neizravnom posjedniku zemljišta upisanom u katastar.

Članak 14.

Izvadak iz Očevidnika s podacima iz članka 12. stavka 1. ovoga Pravilnika izdaje
se na pisani zahtjev bilo koje osobe, bez obveze dokazivanja pravnoga interesa.
Upisani obveznik ovlašten je dobiti izvadak iz Očevidnika na temelju usmenoga
zahtjeva. Voditelj Očevidnika dužan je, bez odgode, na usmeni zahtjev upisanoga
obveznika, dopustiti mu izravan uvid u Očevidnik i pomoćnu knjigu, i izdati mu,
bez odgode, izvatke iz njih.
Voditelj Očevidnika dužan je na usmeni zahtjev upisanoga obveznika, izdati mu
bez odgode potvrdu o stanju duga po osnovi naknade.

V. NAPLATA NAKNADE PRI ISPLATI POTICAJA

Članak 15.

Tijelo odnosno osoba koja temeljem posebnih propisa isplaćuje poticaje dužno je
najmanje 15 dana prije isplate poticaja dostaviti voditelju Očevidnika u
digitalnom obliku:
– popis primatelja poticaja kojima se poticaji isplaćuju na račun,
– popis primatelja poticaja koji poticaje primaju putem računa istoga primatelja
poticaja iz podstavka 1. ovoga stavka, i
– iznose poticaja za isplatu.
Popis osoba mora sadržavati ime, prezime i adresu, te brojčanu oznaku pomoću
koje voditelj Očevidnika može identificirati primatelje poticaja.

Članak 16.

Voditelj Očevidnika je dužan izračunati odbitke, tako što će od iznosa za
isplatu odbiti dugujući iznos naknade i trošak naplate.
Trošak naplate naknada pri naplati poticaja iznosi 10 kn po obvezniku.

Članak 17.

Voditelj Očevidnika dužan je tijelu odnosno osobi koja temeljem posebnih propisa
isplaćuje poticaje, najkasnije 3 dana prije planirane isplate poticaja,
dostaviti u digitalnom obliku:
– sve podatke iz članka 15. stavka 1. podstavka 1. i 2. ovoga Pravilnika,
– ukupan iznos odbitaka iz članka 16. stavka 1. ovoga Pravilnika.
Tijelo odnosno osoba koja temeljem posebnih propisa isplaćuje poticaje, dužno je
na temelju podataka iz stavka 1. ovoga članka naplatiti dugujući iznos iz članka
16. stavka 1. ovoga Pravilnika i naplaćeni iznos doznačiti na račun voditelja
Očevidnika.
Tijelo odnosno osoba koja temeljem posebnih propisa isplaćuje poticaje dužno je
u roku do 10 dana po izvršenoj naplati i doznaci upućenoj voditelju Očevidnika,
dostaviti voditelju Očevidnika izvješ­će o naplati u digitalnom obliku, koje
pored podataka iz članka 15. ovoga Pravilnika sadržava i podatak o naplaćenom
iznosu naknade i troška naplate.
Voditelj Očevidnika dužan je u roku do 10 dana po prispijeću izvješća iz stavka
3. ovoga članka, dostaviti pojedinačnim primateljima poticaja obračunske
listove, koji osobito sadržavaju obračun iz članka 16. stavka 1. ovoga
Pravilnika i obavijest o naplati.

Članak 18.

Na naplatu dospjelih, a neplaćenih iznosa slivne vodne naknade na poljoprivredno
zemljište primjenjuju se odredbe ovoga Pravilnika o naplati naknade za
melioracijsku odvodnju.

VI. PRIJELAZNE I ZAVRŠNE ODREDBE

Članak 19.

Do 29. prosinca 2008. rješenje o obračunu naknade i sve druge akte u postupku
obračuna i naplate naknade u prvom stupnju donose Hrvatske vode na obrascu koji
mora sadržavati naziv Republika Hrvatska i grb Republike Hrvatske u obliku
vodenoga znaka, a nakon 29. prosinca 2008. akte iz ovoga članka donose županije
pod svojim zaglavljem i uporabom pečata prema posebnim propisima koji važe za
akte županije.

Članak 20.

Do 29. prosinca 2008. rješenje o obračunu naknade, u pravilu, obuhvaća sve
poljoprivredno zemljište jednoga obveznika na sliv­nom području, a nakon 29.
prosinca 2008. u pravilu, obuhvaća svo poljoprivredno zemljište jednoga
obveznika na području županije.

Članak 21.

Do 29. prosinca 2008. Hrvatske vode ovlaštene su obveznicima obračunati naknadu
u 50% iznosu od visine propisane Odlukom o visini naknade za melioracijsku
odvodnju.
Ako u pojedinom obračunskom razdoblju, ne nastupe okolnosti iz stavka 2. i 3.
točke VIII. Odluke o visini naknade za melioracijsku odvodnju, Hrvatske vode će
obračunati razliku od iznosa iz stavka 1. ovoga članka do pune visine naknade
propisane Odlukom o visini naknade za melioracijsku odvodnju.

Članak 22.

Voditelj Očevidnika su Hrvatske vode do 29. prosinca 2008., a nakon toga
županije.

Članak 23.

Ovaj Pravilnik stupa na snagu danom objave u »Narodnim novinama«.

Klasa: 011-02/07-01/32
Urbroj: 525-01-07-01
Zagreb, 16. ožujka 2007.

Ministar
**Petar Čobanković**, v. r.

Pravilnik, NN 37/2007-1229
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)